Danmarks største hackersag: Det kan ikke udelukkes, at hackere har pillet ved strafferegistret

RETTEN PÅ FREDERIKSBERG (Ekstra Bladet): Kun iført sokker flygtede et 21-årigt dansk computergeni, som er hovedmistænkt i Danmarkshistoriens største hackersag, ud ad døren, da politiet bankede på hans dør 5. juni 2013.

På sig havde han sin bærbare computer og en skakbrik, der senere viste sig at indeholde et hemmeligt rum med et hukommelseskort.

Hukommelseskortet indeholdt halvdelen af en kode til en del af hans computer, der var stærkt krypteret. Men hvad der ligger på denne del af computeren, er der ingen der ved, for trods et års efterforskning er det ikke lykkedes politiet at trænge ind, og det 21-årige geni nægter at give nogen adgang.

Se også: Kaos i hackersag: Politiet beskyldes for svinestreger

Det kom frem tirsdag i Retten på Frederiksberg, hvor den unge ukendte dansker sidder på anklagebænken sammen med den verdensberømte computerspecialist, Gottfrid Svartholm Warg, der grundlagde den kontroversielle fildelingstjeneste Pirate Bay.

Samtlige CPR-numre stjålet

Vicestatsadvokat Anders Riisager og anklager Maria Cingari fremlagde i dag sagen om det månedlange hackerangreb på det danske it-firma CSC i 2012, der varetager flere offentlige danske it-systemer.

– Jeg har det med computere, som supermand har det med kryptonit. Det er ikke noget, jeg har synderligt meget forstand på. Men det er heller ikke nødvendigt, lagde Riisager ud med at sige.

– Samtlige CPR-numre er blevet stjålet, og ingen ved, hvor de er. Det ligger bevismæssigt fast, at angrebene er foretaget via Wargs computer i Pnomh Penh i Cambodja. Skaden er sket i Danmark, og derfor kan han blive retsforfulgt i Danmark, sagde han.

PORTRÆT: De tiltalte i den store hackersag Gottfrid Svartholm Warg - født 17. oktober 1984 Svensk computergeni, der flere gange er dømt for it-kriminalitet. Han er også kendt under navnet Anakata. Tilbage i 2004 var han medstifter af Pirate Bay, hvor der ulovligt blev delt film og musik via internettet. Det udløste i 2009 en dom for brud på ophavsretslovene i Sverige, og det kostede Warg et års fængsel. Dommen har han ikke afsonet, da han forinden flygtede til Phnom Penh i Cambodja. Her blev han i august 2012 anholdt efter anmodning fra svensk politi, som mistænkte ham i en ny sag om hacking af virksomheden Logica, der administrer offentlige oplysninger i Sverige, og banken Nordea. Sidste år fik han i den svenske landsret et års fængsel for hacking mod Logica, mens han blev frifundet for bedrageri over for Nordea. I november 2013 blev han udleveret til Danmark og varetægtsfængslet i forbindelse med den store danske hackersag. Warg har færdedes i miljøet omkring WikiLeaks-stifteren Julian Assange. Hovedmistænkt dansker - født 18. marts 1993 Oplysningerne om den 21-årige er endnu sparsomme. Men det er kommet frem, at han har arbejdet for en stor dansk konsulentvirksomhed tilbage i 2010 og 2011. Oplysninger på den 21-åriges computer tyder på, at han har været i Phnom Penh i Cambodja, mens Warg opholdt sig der, og mens der foregik hacking mod CSC i Danmark. Omkring anholdelsen i juni 2013 opholdt den 21-årige sig i en lejlighed i Thomas Laubs Gade på Østerbro i København. Ifølge anklagemyndigheden er den 21-årige identisk med en person, som på nettet har kaldt sig Advanced Persisten Terrorist Threat. Personen har i en chat hævdet, at hans bedstefar var blandt grundlæggerne af CPR-registret.

I Power Point-præsentationer blev det udpenslet, at angrebet gav hackerne omfattede adgang til danskernes personlige oplysninger. Blandt andet oplysninger om igangværende politiefterforskninger og kriminalregistret, som indeholder oplysninger om alle tidligere domme mod personer i Danmark.

Se også: Hackede cpr-numre kan bruges til afpresning af Danmark

– Man kan ikke udelukke, at min straffeattest er blevet ændret, så der står, at jeg er straffet for drab for to år siden. Intet tyder på det, men man kan ikke udelukke det, sagde Anders Riisager.

Nogle af filerne blev kopieret eller downloaded til computere i henholdsvis Tyskland, Iran og Cambodja, mens andre blev overført til en computer på rådhuset i Pnomh Penh.

Bedstefar grundlagde CPR

Politiet kom på sporet af den 21-årige dansker, da de fandt en chatlog på Wargs beslaglagte computer i Cambodja.

Her forklarede en person med aliaset ’Advanced Persistent Terrorist Threat,’ at han var født i 1993 og havde arbejdet for en stort revisions- og konsulentvirksomhed.

– Min bedstefar var en del af den gruppe, som grundlagde det oprindelige CPR, skrev personen i chatten, der også oplyste, at han talte dansk.

Oplysningerne passede på den 21-årige hovedmistænkte og ingen andre. På den baggrund valgte politiet at anholde ham sidste år.

Anklageren går efter fire års fængsel. Både Warg og den 21-årige dansker nægter sig skyldige.

Se også: Mistænkt for CPR-tyveri: Her er superhackerens brev til danske ministre